બીજી તરફ મુઘલોને હેમુના ઘાયલ થવાની ખબર મળતાં જ તેમણે હેમુના મૃત્યુની ખબર સાથે ફેલાવી દીધી અને મોટી સંખ્યા હોવા છતાં હેમુના સૈનિકો રણમેદાન છોડી ભાગવા માંડ્યા. આવો હાથમાં આવેલો મોકો છોડે તો મુઘલો શાના? મુઘલ સેનાએ હેમુના સૈનિકોને વીણી વીણીને મોતને ઘાટ ઉતાર્યા. ઘાયલ હેમુના હાથી પર મુઘલ સેનાપતિ શાહ કુલીખાન ચડી બેઠો અને હાથીને કાબુમાં કરી લીધો. હવાઈ હાથી પર ખુદ હેમુ છે તેવી જાણકારી હાથીના મહાવત થકી મળતાં તેની તો ખુશીનો પાર ન રહ્યો. હેમુને બંદી બનાવી હાથી સમેત બાદશાહ અને બૈરામ ખાન સામે પ્રસ્તુત કરવામાં આવ્યો.